LV Eiropas Savienības Oficiālais Vēstnesis C 202/2

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2006/C 202/02)

šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

Pieteikums reģistrācijai saskaņā ar 5. pantu un 17. panta 2. punktu

“POHOŘELICKÝ KAPR”

EK Nr.: CZ/PDO/005/0360/02.09.2004

ACVN ( X ) AĢIN ( )

Šis kopsavilkums ir sagatavots tikai informācijai. Lai iegūtu pilnīgas ziņas, interesenti ir aicināti iepazīties ar pilnīgu produkta specifikāciju, ko var saņemt vai nu 1. iedaļā norādītajās valsts iestādēs, vai Eiropas Komisijas dienestos (1).

1. Atbildīgais dienests dalībvalstī

Nosaukums: Úřad průmyslového vlastnictví Adrese: Antonína Čermáka 2a CZ-160 68 Praha 6 Tālr.: (420) 220 383 240 Fakss: (420) 224 321 009 E-pasts: posta@upv.cz

2. Grupa

Nosaukums: Rybníkářství Pohořelice a.s. Adrese: Vídeňská 717 CZ-691 23 Pohořelice Tālr.: (420) 519 424 372-5 Fakss: (420) 519 424 243 E-pasts: rybnikarstvi.pohorelice@iol.cz Sastāvs: ražotāji/pārstrādātāji ( X ) citi ( ) Uz šo pieteikumu attiecināmas atkāpes no Padomes Regulas (EK) Nr. 510/2006 5. panta 1. punkta, jo attiecīgajā reģionā ir tikai viens ražotājs. Komisijas Regulas (EEK) Nr. 2037/93 1. pantā noteiktās prasības ir izpildītas.

3. Produkta veids

Grupa: 1.7. Svaigas zivis un to produkti

4. Specifikācija (prasību kopsavilkums atbilstīgi 4. panta 2. punktam)

4.1. Nosaukums: “Pohořelický kapr”

4.2. Apraksts: “Pohořelický kapr” zivīm raksturīgs teicams augšanas temps un augsts lietderības koeficients vismaz 58 % apmērā. No anatomijas viedokļa šāds koeficients izskaidrojams ar to, ka zivij ir ļoti laba uzbūve, tai ir augsta mugura un maza galva. Dzīvo zivju galvenās īpašības ir vitalitāte, izturība un labs veselības stāvoklis. “Pohořelický kapr” audzēšanai izmanto starpsugu hibrīdus. Apstrādātām zivīm ir stingra konsistence to muskuļu gaļas dēļ, tās izskatās svaigas, ar rozā vai sarkanu gaļas krāsu, svaigu zivju smaržu un īpaši maigu zivs garšu, kas ir raksturīga šīs sugas zivīm. Patērētāju atzinība apliecina zivs kulinārās īpašības, jo šim produktam tā īpašību dēļ vienmēr piešķir vairāk nekā 92 punktus pēc skalas no viens līdz simts (zivs gaļas organoleptiskās novērtēšanas sistēma).

Kad zivis ir sagatavotas tirdzniecībai, tās klasificē saskaņā ar šādu svara kategoriju: I klases karpa ar svaru 1,50-2,50 kg, atsevišķu karpu svaram sasniedzot 2,50-4,00 kg, bet tās var klasificēt arī citās svara kategorijās. Izplatīšanas tīklā zivis pārdod dzīvas vai apstrādātas. Apstrādātus produktus tirgū pārdod atdzesētus, saldētus, marinētus vai kūpinātus.

4.3. Ģeogrāfiskais apgabals: Dienvidmorāvijas apgabala Břeclav un Znojmo rajoni.

4.4. Izcelsmes apliecinājums: “Pohořelický kapr” produkciju ražo saskaņā ar spēkā esošajiem noteikumiem un uzņēmuma pamatnostādnēm, uzņēmumam ir piešķirts eksporta numurs CZ 1008.

Katras vaislas zivs marķēšana ar mikročipu un precīza uzskaite (zivju krājuma reģistrs, inkubācijas reģistrs un tirdzniecībai derīgu zivju ielaidumu reģistrs), kā arī krājuma uzskaite (zivju inkubatoru reģistrs, tirdzniecībai derīgu zivju izlaidumu reģistrs, dati par apstrādei paredzēto zivju apriti) ļauj precīzi un jebkurā laikā noteikt zivju izcelsmi. Visam ražošanas procesam veic pastāvīgu veterināro uzraudzību. Apstrādes rūpnīcā ir sertificēta kritisko kontroles punktu (HACCP) ražošanas sistēma un BRC sistēma.

Pohořelický lysec šķirnes zivis, ko izmanto kā vienu no vaislas šķirnēm, šajā ģeogrāfiskajā apgabalā audzē viens vienīgs zivju ražotājs.

4.5. Ražošanas metode: Tiek izmantota daļēji intensīva ražošanas sistēma, kurā zivis barojas ar dīķī esošajām dabiskajām barības vielām, un tikai dažas noteiktas reizes gadā tām dod piebarojumu, kas sastāv pārsvarā no graudiem un pavisam nelielā daudzumā no barības maisījuma. Lopbarības graudus nodrošina vienīgi vietējie lauksaimnieki. Vairākām zivju paaudzēm tika izmantots slēgts ražošanas cikls, tādējādi garantējot pilnīgu autonomiju visu kategoriju zivju audzēšanā. Ražošanas cikls ilgst trīs līdz četrus gadus atkarībā no tā, kāda izmēra zivis ir pieprasītas tirgū. Zivis ataudzē, izmantojot mākslīgu atražošanu kontrolētos apstākļos. Tikai pirmajā audzēšanas gadā, ja nepieciešams piebarojums, zivīm dod granulēto komplekso barības maisījumu, ko ražo sertificēti ražotāji, vai graudus pulverī. Sākot no otrā gada, zivīm papildus dod vietēji ražotus graudus. Zivju apstrādi veic pārstrādes rūpnīcas teritorijā, kas atbilst visstingrākajiem ES veterināri sanitārajiem standartiem un vadlīnijām (CZ 433). Apstrādātas zivis tirgo atdzesētas, saldētas, marinētas vai kūpinātas.

Visas audzēšanas un apstrādes darbības jāveic noteiktā ģeogrāfiskā apgabalā, galvenokārt, lai nodrošinātu to dīķu identificēšanu, kuros notiek audzēšana (samazinot laiku, kas paiet no zivs noķeršanas līdz zivs apstrādei, un tādējādi garantējot augstākās kvalitātes produktus), lai uzlabotu pārbaudes visā audzēšanas procesā, lai nekavējoties reaģētu uz patērētāju prasībām un lai izmantotu vietējo iedzīvotāju nozīmīgo ilggadējo pieredzi zivju apstrādes jomā.

4.6. Saikne: Zivkopība Pohořelice rajonā un Lednice-Valtice apgabalā aizsākās 12. un 13. gadsimtā. 1396. gada dokumentos pieminēts darbs, ko Měnín (jeb Nesyt) zivju dīķī veica markfgrāfs Jošt. Zivkopība Pohořelice apgabalā plaši izplatījās 15. gadsimta beigās un 16. gadsimta pirmajā pusē pēc tam, kad uzbūvēja kanālu, kas apgādāja esošos un jaunizveidotos dīķus ar ūdeni no Jihlavas upes. Tā laika lielākie dīķi ir Starý (aptuveni 1520. g.), Lenovický (jeb Novoveský, 1536. g.) un Vrkoč (1552. g.). Turpmākā laikposmā zivkopībā sākās stagnācija un pakāpeniska lejupslīde. Izteikts pavērsiens notika tikai pēc Otrā pasaules kara beigām 1945. gadā. Dīķi tika atjaunoti un piepildīti no jauna, un 1965. gada 1. janvārī tika izveidots valsts mēroga uzņēmums Státní rybářství Pohořelice ar galveno mītni Pohořelice rajonā. Pēc 1989. gada novembra notikumiem uzņēmumā un pašos dīķos notika vienīgi nelielas izmaiņas, kad 1991. gada 1. janvārī tika dibināts Valsts uzņēmums Státní rybářství Pohořelice. Fundamentālas izmaiņas notika privatizācijas laikā, kad 1994. gada 1. aprīlī dibināja valsts sabiedrību ar ierobežotu atbildību Rybníkářství Pohořelice a.s.

Teritorijā, kas atrodas Břeclav un Znojmo rajonā, ir zivkopībai ļoti piemēroti dabas klimatiskie apstākļi: sārmains, kaļķains substrāts, dīķa gultnes ir no auglīgās melnzemes, ar lielu ūdens mineralizācijas pakāpi. šie elementi kopā ar klimatiskiem apstākļiem (augsta gada vidējā gaisa temperatūra, ūdens temperatūra, ilgs augšanas periods) rada teicamus apstākļus, lai zivju dīķos pietiekamā daudzumā būtu augstvērtīga dabīga barība un lai attīstītos zivju audzēšana. Izmantotajai karpas apakšsugai nav nozīmīgas ietekmes uz galaprodukta kvalitāti. Galvenā ietekme uz produkcijas kvalitāti ir vietējiem dabas apstākļiem. Viss audzēšanas process, no ikra līdz pieaugušai zivij, ieskaitot barošanu, norit noteiktajā ģeogrāfiskajā apgabalā. Arī zivju apstrādi veic uz vietas.

4.7. Kontroles iestāde:

Nosaukums: Krajská veterinární správa pro Jihomoravský kraj Inspektorát Břeclav Adrese: Nádražní 5 CZ-693 01 Hustopeče Tālr.: (420) 519 411 469, (420) 519 411 193 Fakss: (420) 519 411 188 E-pasts: insp.breclav.kvsb@svscr.cz

4.8. Marķējums: Iepakojuma priekšpusē jābūt skaidri norādītam nosaukumam “Pohořelický kapr”.

4.9. Valsts prasības: —

(1) Eiropas Komisija — Lauksaimniecības un lauku attīstības ģenerāldirektorāts — Lauksaimniecības produktu kvalitātes politikas nodaļa — B-1049 Brisele.